Gudų tiltas

**Gudų tiltas** – tiltas Pagėgių savivaldybėje, Gudų kaime, nutiestas per Vilkos upę kelyje , už 4 km į šiaurės rytus nuo Pagėgių. Tiltas siauras, prieigose pastatyti eismo pirmumo kelio ženklai. 

Gudų tiltas pastatytas 1894 m. Atlaikė abu pasaulinius karus, autentiškas išliko bemaž visas. Tilte tebėra senieji raudonų plytų mūro aptvariniai stulpai, savita tilto metalinė konstrukcija su tai epochai būdingais elementais, iš skeltų akmenų sumūrytos krantų atramos. Statinys išlikęs geros būklės, jame nesimato reikšmingų deformacijų ir pan. Gerą konstrukcijų būklę lėmė ir jam naudotas geros kokybės plienas ir kitos statybinės medžiagos, vykdytų darbų kultūra. Tiltas valstybės saugomas kaip reikšmingas senojo technologinio paveldo objektas, nuo 2021 m. gegužės mėn. įrašytas į Kultūros vertybių registrą.

## Istorija

XIX a. antroje pusėje per Gudus buvo nutiestas naujas plentas į Natkiškius bei iki Žemaitijos pasienio ties Sartinninkais. Atšaka per Grigolaičius buvo sujungtas su reikšmingu Pagėgių transporto mazgu, o ties Gudais susikūrė naujų plentų sankryža, kas lėmė patogesnį susisiekimą su Tilže ir aplinkinėmis gyvenvietėmis. Kartu su naujo plento atsiradimu, XIX a. 9 dešimtmetyje per Vilkos upę pastatytas naujas metalinis Gudų tiltas. Tai vienas iš 12 (?) tiltų, šiame kelyje nutiestų per mažesnes upes ir kanalus, sudariusių ištisą grandinę.

## Rekonstrukcija

2015 m. atlikta tilto apžiūra, nustatyti statinio defektai. 2017 m. gautas leidimas šį tiltą rekonstruoti pagal parengtą projektą. 2021 m. sausio mėn. pasirašyta sutartis rekonstruoti Gudų tiltą. Lietuvos automobilių kelių direkcijos užsakymu, bendrovė „YIT Lietuva“ rengėsi 2021 m. pavasarį pradėti tilto perstatymo darbus už numatytus 678 tūkst. Eur. Siaurą, šiuolaikinių saugumo standartų nebeatitinkantį plieninį tiltą buvo numatyta nugriauti ir pakeisti nauju. Pagal projektą naujasis tiltas turėjo būti 25 m ilgio ir 10 m pločio. Pagal ekspertų parengtas išvadas, tilto konstrukcijos buvo nusidėvėjusios – ramtai suskilę, atraminiai guoliai nefunkcionavo, perdanga korodavoo, santvarų elementų skerspjūvis kai kuriose vietose sumažėjęs iki 60 proc.

Tarp istorikų ir žiniasklaidoje paplitus žiniai apie istorinio tilto griovimą, tai paskatino piliečius imtis veiksmų tiltui išsaugoti. Buvo siūlymų jį palikti kaip kraštovaizdžio elementą, pritaikyti dviračių trasos „Karšuvos dviračių žiedas“ atkarpai. Paveldosaugininkams operatyviai sureagavus į gautus raštus, pavyko sustabdyti tilto rekonstrukciją. 2021 m. kovo 23 d. objekte apsilankė Kultūros paveldo departamento atstovas, kuris įvertino tilto būklę, užfiksavo vertingąsias savybes. Nutarta, kad Gudų tiltui reikalinga teisinė apsauga, todėl tilto rekonstravimo darbų atlikimas pagal patvirtintą techninį projektą ir išduotą statybą leidžiantį dokumentą negalimas.

## Duomenys

Tiltas vieno tarpatramio, plieninis, santvarinis. Bendras ilgis – 33 m, tarpatramio ilgis - 22,42 m, plotis - 5 m. Krantuose stovi dviejų pakopų tašytų akmenų mūro ramtai, kampuose sutvirtinti akmenų mūro blokais. Perdangą sudaro sijynas, kraštuose laikomas dviejų šoninių kniedytų santvarų. Jos tarpusavyje sujungtos aštuoniomis dvitėjinėmis skersinėmis sijomis. Sijos remiasi į metalinius guolius. Išilgai sijų sukloti plieniniai stringeriai užpildyti tašytais akmenimis. Virš kelio iškylančios šoninės santvaros – turėklai su dvejomis horizontaliomis ilgėmis. Atitverti kelkraščiai pėstiesiems. Abiejuose tilto galuose ant prietilčių pastatyti raudonų keraminių plytų mūro profiliuoti stulpai. Jie sujungti metalinėmis ilgėmis, sugrupuoti po tris ant prietilčių.

## Šaltiniai

## Nuorodos

* Lietuvininkų bendrija „Mažoji Lietuva“ *facebook.com*